Á sama tíma hafi alþjóðlegt starf á sviði umhverfismála haldið áfram að vaxa . Ísland hefur staðfest fjóra viðauka samningsins , en ljóst er að innleiðing hinna viðaukanna tveggja er nokkuð viðamikil , þar sem þeir eru flóknir og tæknilegir . Ísland hefur í raun tekið upp ýmis ákvæði viðaukanna tveggja , m.a. á grundvelli EES-samningsins , en engu að síður er rétt að Ísland fullgildi viðaukana svo ekki leiki vafi á að alþjóðlegar reglur og gæðastaðlar séu við lýði í íslenskri lögsögu . Ráðuneytið bendir á í athugasemdum sínum til Ríkisendurskoðunar að skýrari forgangsröðun og aukin samvinna innan stjórnkerfisins geti bætt stöðu mála á þessu sviði að nokkru leyti , en ljóst sé þó að erfitt sé að bregðast vel við öllum ábendingum Ríkisendurskoðunar án þess að leggja til aukið fé og mannafla til málaflokksins . Auk samninganna sem Ríkisendurskoðun fjallar um í úttekt sinni hafi annað alþjóðastarf tengt vernd og sjálfbærri nýtingu hafsins aukist verulega , m.a. á vegum Sameinuðu þjóðanna og Norðurskautsráðsins . Leggja þurfi aukna áherslu á málefni hafsins almennt í starfi ráðuneytisins og jafnvel stjórnarráðsins í ljósi hinna miklu hagsmuna sem Ísland hefur á þessu sviði og að ljóst sé að samdráttur í alþjóðastarfi ráðuneyta og stofnana á undangengnum árum hafi gert það erfiðara en áður að gæta þessara hagsmuna og halda uppi ímynd Íslands sem fyrirmyndar og forysturíkis varðandi verndun hafsins gegn mengun og öðrum ógnum .